Οι πειρατές της Καραϊβικής: Στο τέλος του κόσμου

Οι πειρατές της Καραϊβικής: Στο τέλος του κόσμου (αγγλικά: Pirates of the Caribbean: At World's End) είναι αμερικανική περιπετειώδης ταινία φαντασίας παραγωγής 2007. Είναι το τρίτο μέρος της σειράς ταινιών Οι Πειρατές της Καραϊβικής και αποτελεί άμεση συνέχεια της δεύτερης ταινίας Οι πειρατές της Καραϊβικής: Το σεντούκι του νεκρού (Pirates of the Caribbean: Dead Man's Chest, 2006). Όπως και στις δύο προηγούμενες ταινίες ο Γκορ Βερμπίνσκι ανέλαβε τη σκηνοθεσία, οι Τεντ Έλιοτ και Τέρι Ρόσιο έγραψαν το σενάριο και ο Τζέρι Μπρουκχάιμερ έκανε την παραγωγή. Η πλοκή ακολουθεί τον Γουίλ Τέρνερ, την Ελίζαμπεθ Σουάν και το πλήρωμα του Μαύρου Μαργαριταριού στην προσπάθειά τους να σώσουν τον Τζακ Σπάροου και να πολεμήσουν τους Κάτλερ Μπέκετ και Ντέιβι Τζόουνς. Οι Τζόνι Ντεπ, Ορλάντο Μπλουμ και Κίρα Νάιτλι επαναλαμβάνουν τους ρόλους τους ενώ επιστρέφουν οι Μπιλ Νάι, Στέλαν Σκάρσγκορντ, Ναόμι Χάρις, Τζακ Ντάβενπορτ και Τζέφρεϊ Ρας. Στο καστ προστίθενται οι Τσόου Γιούν-Φατ και Κιθ Ρίτσαρντς.

Η ταινία κυκλοφόρησε στους κινηματογράφους στις 25 Μαΐου 2007. Απέσπασε μικτές κριτικές, αλλά έγινε μεγάλη εισπρακτική επιτυχία, αποφέροντας 960,9 εκατομμύρια δολάρια παγκοσμίως και έλαβε δύο υποψηφιότητες για Όσκαρ. Με τον προϋπολογισμό να αγγίζει τα 300 εκατομμύρια δολάρια, η ταινία διεκδικεί τον τίτλο της ακριβότερης παραγωγής στην ιστορία του κινηματογράφου. 

Το 2011, κυκλοφόρησε το τέταρτο μέρος της σειράς ταινιών, με τον τίτλο Οι πειρατές της Καραϊβικής: Σε άγνωστα νερά (Pirates of the Caribbean: On Stranger Tides), με τους Τζόνι Ντεπ και Τζέφρεϊ Ρας να επαναλαμβάνουν τους ρόλους τους.

 Πλοκή 
Για να ελέγξει τους ωκεανούς, ο Λόρδος Κάτλερ Μπέκετ εκτελεί οποιονδήποτε έχει σχέση με την πειρατεία. Ο Μπέκετ, που κατέχει την καρδιά του Ντέιβι Τζόουνς, δίνει εντολή στον Τζόουνς να καταστρέψει όλα τα πειρατικά πλοία. Εν τω μεταξύ, ο Μπαρμπόσα οδηγεί τους Γουίλ, Ελίζαμπεθ, Τία Ντάλμα και το πλήρωμα του Μαύρου Μαργαριταριού για να σώσουν τον Τζακ Σπάροου. Ο Σάο Φενγκ, ο αρχηγός των πειρατών της θάλασσας της Νότιας Κίνας, έχει στην κατοχή του έναν χάρτη που δείχνει την τοποθεσία που βρίσκεται ο Τζακ. Ο Γουίλ παζαρεύει με τον Φενγκ το Μαύρο Μαργαριτάρι με αντάλλαγμα τον Τζακ, ώστε να σώσει τον πατέρα του, Μπιλ "Μπούτστραπ" από τον Ιπτάμενο Ολλανδό.

Όλοι μαζί ταξιδεύουν προς τον Τζακ. Καθώς το Μαύρο Μαργαριτάρι σαλπάρει, νεκρές ψυχές βγαίνουν στην επιφάνεια της θάλασσας, συμπεριλαμβανομένου και του πατέρα της Ελίζαμπεθ, Γουέδερμπι Σουάν, ο οποίος δολοφονήθηκε από τον Μπέκετ και αποκαλύπτει ότι όποιος μαχαιρώσει την καρδιά του Ντέιβι Τζόουνς θα γίνει αυτόματα και καπετάνιος του Ιπτάμενου Ολλανδού. Η Τία Ντάλμα αποκαλύπτει ότι ο Ντέιβι Τζόουνς διορίστηκε από την Καλυψώ, θεά της θάλασσας και τον εραστή της, να μεταφέρει τους νεκρούς στον άλλο κόσμο. Σε αντάλλαγμα, ο Τζόουνς θα μπορούσε να πατήσει σε στεριά μία φορά κάθε δέκα χρόνια, ώστε να βλέπει την αγαπημένη του. Όταν αυτή δεν ανταποκρίθηκε στο κάλεσμά του, ο Τζόουνς παραιτήθηκε από το καθήκον του να μεταφέρει τους νεκρούς και μεταμορφώθηκε σε τέρας.

Αφού το Μαύρο Μαργαριτάρι επιστρέψει στον κόσμο των ζωντανών, πέφτει πάνω στην ενέδρα του Σάο Φενγκ, όπου δέχεται την συμφωνία που του έκανε ο Γουίλ. Ο Φενγκ προδίδει τον Γουίλ και δίνει το πλήρωμα στον Μπέκετ, σε αντάλλαγμα με το Μαύρο Μαργαριτάρι. Ο Φενγκ διαπραγματεύεται με τον Μπαρμπόσα να δώσει το Μαύρο Μαργαριτάρι με αντάλλαγμα την Ελίζαμπεθ, η οποία πιστεύει ότι είναι η Καλυψώ, παγιδευμένη σε σώμα ανθρώπου. Ο Φενγκ λέει στην Ελίζαμπεθ ότι η Καλυψώ παγιδεύτηκε στο σώμα ανθρώπου ώστε οι άνθρωποι να κατακτήσουν τις θάλασσες. Όταν ο Ντέιβι Τζόουνς επιτίθεται στο πλοίο του Φενγκ, ο Φενγκ τραυματίζεται θανάσιμα και ορίζει την Ελίζαμπεθ ως διάδοχό του. Αυτή, μαζί με το πλήρωμα, αιχμαλωτίζονται από τον Ιπτάμενο Ολλανδό. Ο Τζέιμς Νόρινγκτον τους ελευθερώνει. Δραπετεύουν, αλλά ο Νόρινγκτον σκοτώνεται από τον Μπούτστραπ.

Ο Γουίλ αφήνει ίχνη, ώστε να τον ακολουθήσει το πλοίο του Μπέκετ. Ο Τζακ πιάνει τον Γουίλ και μιλούν για την καρδιά του Τζόουνς. Ο Τζακ προτείνει να μαχαιρώσει αυτός την καρδιά. Αφού ο Τζακ του δώσει την πυξίδα με την οποία ο Μπέκετ θα μπορέσει να βρει το Shipwreck Cove, τον πετά στη θάλασσα. Ο Γουίλ σώζεται από τον Μπέκετ. Στο Shipwreck Cove, οι αρχιπειρατές παρουσιάζουν τα εννιά "κομμάτια των οκτώ", αλλά διαφωνούν στο να ελευθερώσουν ή όχι την Καλυψώ. Ο Μπαρμπόσα καλεί τον Καπετάνιο Τιγκ, πατέρα του Τζακ και Φύλακα του Πειρατικού Κώδικα να επιβεβαιώσει ότι μόνο ένας Βασιλιάς Πειρατής μπορεί να κηρύξει πόλεμο. Η Ελίζαμπεθ ορίζεται Βασιλιάς μετά την ψήφο του Τζακ. Δίνει εντολή οι πειρατές να αρχίσουν πόλεμο. Στην διαπραγμάτευση μεταξύ των Ελίζαμπεθ, Μπέκετ και Τζόουνς, η Ελίζαμπεθ ανταλλάσσει τον Τζακ με τον Γουίλ, αφού αντιλαμβάνεται το σχέδιό τους να καρφώσει ο Τζακ την καρδιά και έτσι τον τοποθετεί αυτόματα στον Ιπτάμενο Ολλανδό.

Στο Μαύρο Μαργαριτάρι, ο Μπαρμπόσα χρησιμοποιεί τα κομμάτια των οκτώ για να ελευθερώσει την Καλυψώ και τελικώς την απελευθερώνει από τη μορφή της Tia Dalma με ένα μαγικό τελετουργικό, για το οποίο απαιτείται ένα συγκεκριμένο αντικείμενο από κάθε πειρατή άρχοντα. Πριν προλάβει να μεταμορφωθεί, όμως, ο Γουίλ Τέρνερ της αποκαλύπτει ότι ήταν ο Ντέιβι Τζόουνς που έκανε δυνατή τη φυλάκισή της. Δεδομένου ότι η Καλυψώ και ο Ντέιβι Τζόουνς κάποτε αγαπούσαν ο ένας τον άλλον, συνειδητοποιεί την προδοσία και από τον θυμό της δημιουργεί μια τεράστια δίνη, μέσα στην οποία τα πληρώματα του Ιπτάμενου Ολλανδού και του Μαύρου Μαργαριταριού τελικά εμπλέκονται, σε μια μάχη μεταξύ των δύο πλοίων.

Κατά τη διάρκεια της μάχης, ο Τζακ αιχμαλωτίζει το σεντούκι που περιέχει την καρδιά του Ντέιβι Τζόουνς και τα κλειδιά της, δραπετεύει από τον Ιπτάμενο Ολλανδό και κλέβει το Σεντούκι του Νεκρού. Ο Γουίλ κάνει πρόταση γάμου στην Ελίζαμπεθ και ο Μπαρμπόσα τους παντρεύει κατά τη διάρκεια της μάχης. Στη συνέχεια, ο Ντέιβι Τζόουνς μαχαιρώνει τον Γουίλ Τέρνερ στο στήθος με ένα σπαθί. Για να σώσει τον Γουίλ, ο Τζακ μαχαιρώνει την καρδιά του Ντέιβι Τζόουνς με το χέρι του. Ως αποτέλεσμα, ο Ντέιβι Τζόουνς σκοτώνεται και πέφτει στη θάλασσα, και ο Γουίλ γίνεται ο νέος καπετάνιος του Ιπτάμενου Ολλανδού. Ο Τζακ και η Ελίζαμπεθ φεύγουν από τον Ιπτάμενο Ολλανδό, καθώς το πλήρωμα τοποθετεί την καρδιά του Γουίλ στο Σεντούκι. Το πλοίο εξαφανίζεται. Ο Μπέκετ οδεύει να επιτεθεί στο Μαύρο Μαργαριτάρι. Ο Ιπτάμενος Ολλανδός επανεμφανίζεται, με τον Γουίλ καπετάνιο, και η δίνη εξαφανίζεται. Τώρα που ο Ιπτάμενος Ολλανδός έχει νέο καπετάνιο, το πλήρωμα ανακτά την ανθρώπινη εμφάνισή του. Μαζί με το Μαύρο Μαργαριτάρι, καταστρέφουν το πλοίο του Μπέκετ και τον σκοτώνουν.

Ο Γουίλ είναι υποχρεωμένος να μείνει για πάντα με τον Ιπτάμενο Ολλανδό. Η Ελίζαμπεθ αποχαιρετά τους Τζακ, Μπαρμπόσα και το πλήρωμα, πριν μαζί με τον Γουίλ περάσουν μία νύχτα μαζί. Ο Γουίλ αναχωρεί, αφού δώσει στην Ελίζαμπεθ το Σεντούκι του Νεκρού. Ο Μπαρμπόσα παίρνει το Μαργαριτάρι και αφήνει τους Τζακ και Γκιμπς στην Τορτούγκα. Ο Μπαρμπόσα κοιτά τον χάρτη για να βρει την Πηγή της Νεότητας, όταν βλέπει τον Τζακ με μία μικρή βάρκα να σαλπάρει για τον ίδιο προορισμό, έχοντας κλέψει τον χάρτη.

Δέκα χρόνια μετά, η Ελίζαμπεθ με τον γιο της βλέπουν τον Ιπτάμενο Ολλανδό με τον Γουίλ να πλησιάζει.

 Ηθοποιοί και Χαρακτήρες 
 Τζόνι Ντεπ στο ρόλο του Τζακ Σπάροου
 Ορλάντο Μπλουμ στο ρόλο του Γουίλ Τέρνερ
 Κίρα Νάιτλι στο ρόλο της Ελίζαμπεθ Σουάν
 Τζέφρεϊ Ρας στο ρόλο του Μπαρμπόσα
 Μπιλ Νάι στο ρόλο του Ντέιβιντ Τζόουνς
 Στέλαν Σκάρσγκορντ στο ρόλο του Μπιλ "Μπούτστραπ" Τέρνερ
 Τζακ Ντάβενπορτ στο ρόλο του Τζέιμς Νόρινγκτον
 Τσόου Γιούν-Φατ στο ρόλο του Σάο Φενγκ
 Κιθ Ρίτσαρντς στο ρόλο του Καπετάνιου Τιγκ
 Τομ Χολάντερ στο ρόλο του Λόρδου Κάτλερ Μπέκετ
 Ναόμι Χάρις στο ρόλο της Τία Ντάλμα
 Λι Άρενμπεργκ στο ρόλο του Πίντελ
 Μακένζι Κρουκ στο ρόλο του Ραγκέτι
 Κέβιν ΜακΝάλι στο ρόλο του Τζόσαμι Γκιμπς
 Τζόναθαν Πράις στο ρόλο του Κυβερνήτη Σουάν

 Box Office 
Με προϋπολογισμό 300.000.000 δολάρια, η ταινία έκανε άνοιγμα τριημέρου στην πρώτη θέση με 114,7 εκατομμύρια δολάρια. Στο αμερικανικό box office συγκέντρωσε συνολικά 309,4 εκατομμύρια δολάρια και στον υπόλοιπο κόσμο έφτασε τα 651,5 εκατομμύρια δολάρια. Παγκοσμίως απέφερε 960,9 εκατομμύρια δολάρια. Ήταν η τέταρτη μεγαλύτερη εισπρακτική επιτυχία στην Αμερική για το 2007 και η πρώτη παγκοσμίως. Μέχρι σήμερα είναι η 82η μεγαλύτερη εισπρακτική επιτυχία όλων των εποχών. Ανάμεσα στις υπόλοιπες ταινίες της σειράς καταλαμβάνει τη 2η θέση στο αμερικανικό box office και την 3η παγκοσμίως.

 Βραβεία και Υποψηφιότητες 
ΟργάνωσηΚατηγορίαΥποψήφιοςΑποτέλεσμαΌσκαρ Οπτικά Εφέ  Τζον Νολ, Χαλ Τ. Χίκελ, Τσαρλς Γκίμπσον & Τζον Φρέιζερ    Μακιγιάζ  Βι Νιλ & Μάρτιν Σάμιουελ   Screen Actors Guild Awards  Καλύτερη Ερμηνεία από Κασκαντέρ     BAFTA  Ειδικά Εφέ  Τζον Νολ, Τσαρλς Γκίμπσον, Χαλ Τ. Χίκελ & Τζον Φρέιζερ  

 Παραπομπές 

 Εξωτερικοί σύνδεσμοι 
 Επίσημη ιστοσελίδα
 Οι Πειρατές της Καραϊβικής: Στο Τέλος του Κόσμου στο IMDb




Κατηγορία:Οι Πειρατές της Καραϊβικής
Κατηγορία:Αμερικανικές ταινίες της δεκαετίας 2000
Κατηγορία:Ταινίες του 2007
Κατηγορία:Πειρατικές ταινίες
Κατηγορία:Ταινίες παραγωγής Walt Disney Pictures
Κατηγορία:Ταινίες με μουσική σύνθεση Χανς Ζίμμερ
Κατηγορία:Ταινίες γυρισμένες στις Μπαχάμες
Κατηγορία:Αμερικανικές περιπετειώδεις ταινίες φαντασίας
Κατηγορία:Αγγλόφωνες ταινίες
Κατηγορία:Ταινίες γυρισμένες στη Χαβάη
Κατηγορία:Ταινίες γυρισμένες στη Γιούτα
Κατηγορία:Ταινίες γυρισμένες στην Καλιφόρνια
Κατηγορία:Ταινίες σίκουελ
Κατηγορία:Ταινίες τοποθετημένες σε πλοία
Κατηγορία:Ταινίες σε σενάριο Τεντ Έλιοτ
Κατηγορία:Ταινίες σε σενάριο Τέρι Ρόσιο